## Rješenje Ustavnog suda Republike Hrvatske broj U-III-718/2003 od 14. studenoga 2003.

### NN 194/2003 (10.12.2003.), Rješenje Ustavnog suda Republike Hrvatske broj U-III-718/2003 od 14. studenoga 2003.

# USTAVNI SUD REPUBLIKE HRVATSKE

3084

Ustavni
sud Republike Hrvatske, u Vijeću trojice za odlučivanje o ustavnim tužbama u
sastavu sudac Milan Vuković, predsjednik Vijeća, te suci Ivan Matija i Jasna
Omejec, članovi Vijeća, u postupku pokrenutom ustavnom tužbom A. M. iz Z., koju
zastupa Z. K., odvjetnik iz V., na sjednici održanoj dana 14. studenoga 2003.
godine, jednoglasno je donio

## RJEŠENJE

I.
Postupak se obustavlja.

II. Ovo
rješenje objavit će se u »Narodnim novinama«.

```
Obrazloženje
```

1.
Podnositeljica je 28. veljače 2003. godine podnijela ustav­nu tužbu protiv rješenja
Županijskog suda u Puli, broj: Gž-2776/01-4 od 18. studenoga 2002. godine,
kojim je potvrđeno rješenje Općinskog suda u Puli, broj: Z-4650/01 od 10.
listopada 2001. godine. Tim rješenjem odbijen je prijedlog podnositeljice
ustavne tužbe za uknjižbu prava vlasništva na apartmanu u Dugoj uvali.

2. Podneskom od 24. rujna 2003. godine podnositeljica
je povukla ustavnu tužbu budući da joj je rješenjem Općinskog suda u Puli,
broj: Z-3692/03 od 13. svibnja 2003. godine dopuštena uknjižba prava vlasništva
na predmetnom apartmanu.

3. Prema odredbi članka 79. Ustavnog zakona o
Ustavnom sudu Republike Hrvatske (»Narodne novine«, broj 49/02 - pročišćeni
tekst, u daljnjem tekstu: Ustavni zakon), u slučaju povlačenja ustavne tužbe,
postupak pokrenut ustavnom tužbom se obustavlja.

4. Slijedom navedenoga, riješeno je kao u točki I.
izreke. Rješenje iz točke II. izreke temelji se na odredbi članka 29. Ustav­nog
zakona.

5. U svezi sa zahtjevom podnositeljice kojim traži
»pravičnu novčanu naknadu radi toga što sud nije u razumnom roku odlučio o
njenim pravima i obvezama«, a na kojem zahtjevu ustraje unatoč povlačenju
ustavne tužbe, potrebno je istaći sljedeće:

Prema odredbama članka 62. Ustavnog zakona
iscrpljenost pravnog puta jedna je od pretpostavki za podnošenje ustavne tužbe.

Prema odredbama članka 63. Ustavnog zakona Ustavni
sud će pokrenuti postupak po ustavnoj tužbi i prije no što je iscrpljen pravni
put, u slučaju kad o pravima i obvezama stranke ili o sum­nji ili optužbi zbog
kažnjivog djela nije u razumnom roku odlučio sud (...). U odluci kojom usvaja
ustavnu tužbu zbog nedonošenja akta u razumnom roku Ustavni sud će nadležnom
sudu odrediti rok za donošenje akta kojim će taj sud meritorno odlučiti o
pravima i obvezama ili o sumnji ili optužbi zbog kažnjivog djela podnositelja.
U odluci kojom usvaja ustavnu tužbu zbog nedonošenja akta u razumnom roku
Ustavni sud će odrediti primjerenu naknadu koja pripada podnositelju zbog
povrede njegova ustavnog prava koju je sud učinio kada o pravima i obvezama
podnositelja ili o sumnji ili optužbi zbog njegova kažnjivog djela nije odlučio
u razumnom roku.

Iz navedenog proizlazi da je Ustavni sud ovlašten
odrediti primjerenu naknadu podnositelju ustavne tužbe, samo u slučaju kada je
pokrenuo postupak po ustavnoj tužbi podnijetoj prije iscrp­ljenoga pravnog
puta, i ocijenio da je podnositelju zbog nedonošenja akta u razumnom roku
povrijeđeno ustavno pravo zajamčeno člankom 29. Ustava Republike Hrvatske,
dakle, samo u slučaju kada usvaja ustavnu tužbu podnijetu temeljem odredbi
članka 63. Ustavnog zakona.

S
obzirom da predmetnu ustavnu tužbu podnositeljica nije podnijela temeljem
odredbe članka 63. stavka 1. Ustavnog zakona, prije iscrpljenoga pravnog puta a
zbog nedonošenja akta u razumnom roku, već temeljem odredbi članka 62. Ustavnog
zakona, nakon iscrpljenog pravnog puta zbog povrede ustavnih prava pravomoćnim
rješenjem, pretpostavke za određivanje primjerene naknade kakvu traži
podnositeljica, u konkretnom slučaju ne bi postojale niti da je o ustavnoj tužbi
podnositeljice Sud meritorno odlučivao.

Broj:
U-III-718/2003

Zagreb, 14. studenoga 2003.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

Rješenje, NN 194/2003-3084